- Jeg har ingen plan B. Jeg satser kun på det her. Sådan lød det fra Anne Høngaard på 26 år, før hun fik beskeden om, hvorvidt hun var kommet ind på sygeplejerskeuddannelsen i Hjørring. Midnat natten til torsdag tikkede svaret ind hos hende, såvel som de 2.979 håbefulde andre ansøgere med studiepladserne på UCN som deres førsteprioritet. Og nu glæder hun sig til at starte på uddannelsen til september. - Jeg vil gerne gøre en forskel for andre mennesker og hjælpe dem, når de måske står i sårbar situation. Kunne gøre noget for dem og give lidt igen på den måde, siger Anne Høngaard. Færre har søgt ind I alt har 2.652 fået en studieplads på UCN. På grund af færre ansøgninger vil 20 procent færre tage plads på sygeplejerskeuddannelsen sammenlignet med sidste år. Det betyder, at der vil være ledige studiepladser. Udover det har debatten om sygeplejerskernes løn- og arbejdsforhold fyldt meget i forhold til hvervet. For Anne Høngaard er hun bare glad for, at det er lykkes at komme ind på sit første - og eneste - uddannelsesvalg: - Debatten om arbejdsforhold skræmmer mig ikke. Jeg ved, hvad jeg går ind til, og er man én, der kan arbejde under pres og sige fra, så kan man sagtens klare det, siger hun. Startede som kok Selv kommer Anne Høngaard fra restaurationsbranchen, hvor hun har en uddannelse som kok. Men de skæve arbejdstider blev for svære at kombinere med familielivet som alenemor med en datter på fire år, og hun mistede glæden for faget. Med en hf-sygeplejerskefagpakke var det let for hende at sadle hurtigt om. - Jeg er godt klar over, at arbejdstiderne også er skæve for sygeplejersker, men jeg håber at kunne tage uddannelsen i en retning af noget med bedre arbejdstider, siger Anne Høngaard. Den kommende sygeplejerskestuderende er i hvert fald ikke i tvivl om, at valget er det rigtige. - Det er det her, jeg kan se mig selv i.

Referat:
I alt er 311 kommende studerende blevet optaget på sygeplejerskeuddannelsen i Nordjylland i år - det er tyve procent færre end sidste år.